## La Filmoteca Valenciana acull la presentació de les obres guanyadores del festival Curts per la Igualtat

*** El dimecres 23 d’abril, a les 20:00 hores, es projecten els sis curtmetratges que conformen el palmarés d’esta edició
* L’acte comptarà amb un col·loqui amb algunes de les directores premiades**

La Filmoteca Valenciana acull el dimecres 23 d’abril, a les 20:00 hores, la presentació i entrega de premis de la quinzena edició del festival Curts per la Igualtat, en la qual es projectaren els sis curtmetratges que conformen el palmarés. La presentació i projecció dels curts guanyadors d’este certamen estava programada per a principis de novembre de 2024, però va ser ajornada per motiu de la DANA.

L’acte serà presentat per la directora del certamen, Leonor Goicoechea, i comptarà amb la celebració d’un col·loqui amb algunes de les directores participants.

En esta edició, els curts guanyadors són Azkena, de Ane Inés Landeta i Lorea Lyons; *Men of Silence*, de Bo Pärletun; i *La niña tatuada*, d’Elisa Lanzas. Així mateix, s’ha atorgat una menció especial als curts *A mí no me ha hecho nada*, d’Ainhoa Alarcón García; *A mamá con jamón*, de Marta Balón; i *La pichona*, de David Montosa.

Dirigit i escrit per la madrilenya Ainhoa Alarcón García i produït per l’IES Luis Buñuel de Madrid, *A mí no me ha hecho nada* conta la història d’una adolescent que entra en conflicte amb les seues dos millors amigues en assabentar-se que mantenen l’amistat amb el seu antic nuvi a pesar del que li va fer a ella en el passat.

Per part seua, el curtmetratge andalús *A mamá con jamón*, escrit i dirigit per la sevillana Marta Balón i protagonitzat Luichi Macías i Daniel Mantero, se centra en una festa d’aniversari en la qual un inoportú oblit deslliga una curiosa trama.

Escrit i dirigit pel malagueny David Montosa, *La pichona* narra el despertar sexual d’una jove de 15 anys, obligada a servir en sa casa i la seua família. El curt està ambientat en el barri de San Rafael de Màlaga en 1975.

*Azkena* és un curtmetratge basc d’animació escrit i dirigit per Ane Inés Landeta i Lorea Lyons: a través d’un àlbum familiar amb fotos de joventut la seua àvia i sa mare, la jove Lorea reflexiona sobre la maternitat en la seua família i la seua pròpia decisió de ser mare.

El curtmetratge suec *Men of Silence*, escrit i dirigit per Bo Pärletun, aborda un cas d’abusos sexuals en la indústria del cine: Álex acaba de rebre fons per al seu primer llargmetratge. Durant la festa d’inici de producció, la guionista revela que l’actor principal de la pel·lícula la va agredir sexualment.

*La niña tatuada*, escrit i dirigit per la sevillana Elisa Lanzas, conta la història d’Irene, que patix l’assetjament de carrer d’un desconegut. Espantada, acudix a son pare, qui decidix muntar-la en el cotxe per a buscar l’assetjador.

**Curts per la Igualtat**

El festival Curts per la Igualtat és una iniciativa de l’Associació per la Coeducació creada en 2006 per la cineasta Paqui Méndez, amb l’objectiu de generar un catàleg de materials audiovisuals per a fomentar la igualtat de gènere en la comunitat educativa i la societat en general.

Els títols seleccionats en les edicions anteriors tracten temes com la violència masclista, la desigualtat de gènere, els drets laborals i socials de les dones, la conciliació familiar o la llibertat sexual i afectiva.

Fecha: 22/04/2025